C 184/72
BG
Официален вестник на Европейския съюз
25.5.2023 г.
1.5.
ЕИСК подкрепя задължението за публичните институции да се консултират своевременно с органите по въпросите на равенството и да вземат предвид техните препоръки, но препоръчва от държавите членки да се изисква да докладват за предприетите действия във връзка с взаимодействието им с органите по въпросите на равенството и за резултатите от тези действия.
1.6.
ЕИСК счита, че поверяването на механизма за надзор на Европейската комисия гарантира, че на мониторинга ще бъде отделено засилено внимание За да бъде това ефективно обаче, Комитетът призовава да се обмисли дали срокът за докладване може да бъде намален на три години, вместо да бъде пет години, както се предлага в директивите.
1.7.
ЕИСК приветства пояснението, че достъпността за всички изисква да се обърне внимание и на изискванията за достъпност за хората с увреждания, и подчертава, че достъпността може да бъде свързана и с достъпа до консултации.
1.8.
ЕИСК счита, че е много важно да се зачита разнообразието от национални правни рамки и практики в областта на недискриминацията, включително факта, че много държави членки са предоставили на органите по въпросите на равенството правомощия, надхвърлящи минималните изисквания на съществуващите директиви в областта на равенството, и да се вземат предвид различията в начина, по който социалните партньори и организациите на гражданското общество участват в процеса.
Предложенията следва да зачитат принципите на субсидиарност и пропорционалност, като същевременно се избягва понижаване на съществуващите стандарти за защита на жертвите на дискриминация.
Освен това ЕИСК настоява, че предложенията трябва да насърчават водещата роля на социалните партньори и организациите на гражданското общество при прилагането на националните рамки за недискриминация и да засилят съществуващите практики за подкрепа на социалните партньори и организациите на гражданското общество от органите по въпросите на равенството.
1.9.
ЕИСК признава, че упражняването на правомощия за разследване в контекста на производства от името или в подкрепа на жертвите на дискриминация трябва да не засяга правомощията и независимостта на разследванията от съдилищата, трибуналите и други публични органи за наблюдение, като инспекциите по труда.
1.10.
ЕИСК призовава да се предостави адекватна защита на жалбоподателите, да се гарантира пропорционално обезщетение за претърпяното от жертвата посегателство и санкции за извършителите с цел възприемане на насочен към отделния човек подход спрямо жертвите на насилие или дискриминация.
Санкциите, които могат да включват изплащане на обезщетение на жертвата, трябва да бъдат ефективни, пропорционални и възпиращи и да бъдат определени на национално равнище в съответствие с националните правни рамки и практики (1).
1.11.
ЕИСК предлага популяризиране на информационни кампании за правата в ЕС и зачитането на многообразието, които да бъдат разработени и финансирани от Европейската комисия, но да се осъществяват на местно равнище от националните органи по въпросите на равенството заедно с организациите на гражданското общество и социалните партньори и да бъдат адаптирани към потребностите на териториите.
Следва да се обърне специално внимание на най-уязвимите групи, като от ранна възраст се планират специални кампании, насочени към децата и младите хора в училище.
1.12.
ЕИСК призовава за редовно събиране и анализ на дезагрегирани данни с цел наблюдение на неравенствата и дискриминацията, включително множествената дискриминация, и подчертава, че е важно да се извършват систематични проучвания на неравенствата и дискриминацията, включително в сътрудничество с организираното гражданско общество и социалните партньори по въпросите, свързани с работното място.
2.
Контекст на становището 2.1.
Органите по въпросите на равенството са национални публични институции, създадени в цяла Европа, за да насърчават равенство за всички и да се борят срещу дискриминацията.
Това са независими организации, които защитават и подпомагат жертвите на дискриминация, наблюдават и докладват по въпроси, свързани с дискриминацията.
Те играят основна роля в архитектурата на ЕС за недискриминация (2).
(1) (2)
Директива 2000/78/ЕО на Съвета от 27 ноември 2000 година за създаване на основна рамка за равно третиране в областта на заетостта и професиите (OB L 303, 2.12.2000 г., стр. 16) (член 17 Санкции) ОВ L 303, 2.12.2000 г., стр. 16.
Equinet.